'Polisie moet dinge anders doen in Wes-Kaap' – Cele | Netwerk24
'Polisie moet dinge anders doen in Wes-Kaap' – Cele
Deur Ané van Zyl 25 Junie 2019 15:21
Bheki Cele, minister van polisie, sê die polisie "moet dinge anders begin doen in die Wes-Kaap".
Hy het Dinsdag die Steenberg-polisiekantoor besoek waar 'n 34-jarige sersant wat Maandagaand in Lavender Hill geskiet is, gestasioneer was. Hy is later in die hospitaal dood.
Hy het ná sy besoek aan Netwerk24 gesê iets moet gedoen word om die aanvalle op polisiebeamptes in die Wes-Kaap stop te sit.
"Gewelddadige misdaad is 'n nasionale probleem, maar veral in die Wes-Kaap. Sowat twee weke gelede het ons amper 'n groot aantal polisiebeamptes verloor."
Lees ook: Koeëlreën uit hut tref 2 van bende-eenheid in kop
Sers. Donovan Prins is Maandagaand gewond toe hy en 'n kollega vyf verdagtes in hul polisievoertuig agternagesit het.
Sers. Donovan Prins is Maandagaand in Lavender Hill doodgeskiet deur vermeende bendelede wat hy en 'n kollega agternagesit het. Foto: Verskaf
Twee van die verdagtes het op hulle losgebrand en die sersant is raakgeskiet. Sy kollega is ongedeerd.
Prins en sy kollega, 'n konstabel, was op patrollie toe hulle by die Fawley Hof-woonstelle in Lavender Hill op vyf vermeende lede van die Mongrels-bende afkom.
Prins-hulle het die twee in hul voertuig tot in Grindelsingel agtervolg, waar op die polisievoertuig geskiet is.
Hy het in die Melomed-hospitaal in Tokai aan sy wonde beswyk.
"Ons as die Suid-Afrikaanse Polisiediens en die regering sal iets moet doen. Dinge kan nie so aanhou nie," sê Cele.
Hy sê hy beplan 'n vergadering met genl. Khehla Sitole, nasionale polisiehoof, om planne te beraam om gewelddadige misdaad te bekamp.